1D á meðan allt lék í lyndi . Zayn annar frá vinstri og Harry annar frá hægriGetty / NurPhoto Söngvarinn Harry Styles segist ekki hafa haft hugmynd um vanlíðan félaga síns Zayn Malik á meðan þeir unnu saman í strákasveitinni One Direction . Styles segir sömu sögu að segja um aðra meðlimi sveitarinnar . Metro greinir frá . Styles , Malik leiddu saman hesta sína ásamt þeim Louis Tomlinson , Liam Payne og Niall Horan í hljómsveitinni One Direction árið 2010 . Sveitin varð til í raunveruleikaþáttunum X-Factor og náði sveitin í kjölfarið gríðarlegum vinsældum . Lög á borð við Story of My Life , Little Things og Best Song Ever trylltu heimsbyggðina og fóru plötur sveitarinnar rakleitt á topp sölulista . Í mars árið 2015 hætti Zayn Malik hins vegar í hljómsveitinni á meðan að á On the Road Again tónleikaferðalagi þeirra stóð . Malik kvaðst þá vilja lifa eðlilegu lífi utan sviðsljóssins og lifa lífi venjulegs 22 - ára einstaklings . Ári síðar tók hljómsveitin sér pásu frá samstarfi og hefur ekki komið saman aftur . Í viðtali hjá Zane Lowe hjá Apple Music sagði Styles að félagar Malik hafi ekki tekið eftir því að honum hafi liðið illa . „ Ég hélt á þeim tíma að , af því að allt gekk svo vel , að við værum komnir á þann stað að allir væru að njóta lífsins , “ sagði söngvarinn og bætti við að fjórmenningarnir sem eftir stóðu hafi fyrst áttað sig á vanlíðan Malik þegar hann hætti . Styles sagðist þó skilja ákvörðun Zayn . „ Af hverju ætti hann að halda áfram að semja tónlist með okkur þegar hann vill það ekki . “ Liam Payne , ræddi einnig Zayn Malik á dögunum , þegar hann var gestur í spjallþætti Jonathan Ross . Sagði Payne þá að hann teldi það í hæsta máta ólíklegt að Zayn myndi taka þátt í mögulegri endurkomu sveitarinnar .